Skryf 'n opstel: Dis ek – toortsie.com
Skryf 'n opstel: Dis ek
Augustus 14, 2018 Augustus 8, 2018 ~ Toortsie
Hier is nou die ideale geleentheid om 'n bietjie oor jouself te dink en jouself voor te stel. Wie is jy? Wie is jy regtig?
Jy kan begin deur van jou gesin te vertel en waar jy in jou gesin inpas. Is jy die oudste kind of die jongste? Hoeveel kinders is julle in die gesin?
Die belangrikste is dat jy vertel wie jy is. Is jy 'n geselserige persoon, of eerder stiller van geaardheid? Hou jy van mense, selfs al is jy stil, of hou jy glad nie van mense nie? Is jy die grapmaker in die gesin, die een wie se stem dalk altyd gehoor word?
Is jy 'n handige persoon wat sorg dat stukkende goed reggemaak word? Of hou jy daarvan om goed uitmekaar te haal en te kyk hoe dit werk? Hou jy daarvan om te help met takies in die huis en watter van die takies is vir jou lekker?
Is jy 'n drukkiemens? Of een wat graag geskenkies uitdeel? Een wat hou daarvan om vir ander mense mooi dinge te sê? Is dit vir jou lekker om mooi dinge van jouself te hoor? Hou jy daarvan as ander mense met jou tyd spandeer? Is dit vir jou lekker om goed vir mense te doen? (Let wel: moet nou nie net skryf: Ek hou daarvan om vir mense goed te doen nie. Brei 'n bietjie uit en vertel sommer wat jy vir mense doen.)
Wat is jou stokperdjies? Is dit iets wat jy by die skool kan doen, soos rugby of hokkie, of is dit iets wat niemand eintlik van weet nie? Doen jy dalk iets verskriklik interessant, maar kon nog nooit vir iemand vertel nie? Is jy byvoorbeeld 'n kranige skut en gaan jag saam met jou pa? Of ry jy graag perd? Speel jy dalk 'n musiekinstrument? (Weer eens, brei uit daaroor. Vertel bv waar jy en jou pa gaan jag. Doen julle dit te voet of met 'n bakkie? Wat het jy al geskiet?) Jou stokperdjie is mos iets wat vir jou lekker is, so vertel sommer lekker daarvan.
Is daar dalk iets waarin jy baie belangstel, en waarvan jy inligting versamel en oplees in boeke en op die internet, ens?
Neem jy deel aan olimpiades? Is jy dalk gestremd en wat is jou beperkinge?
Wat is jou droom vir die toekoms? Wat wil jy graag word? Wat wil jy graag bereik? Wat is nodig om dit te bereik, wat sal jy moet doen?
Lekker skryf. Die maklikste om oor te praat of te skryf, is jyself. Gee jouself ' goeie geleentheid!